2016. gada 12. aprīlī Noteikumi Nr. 211

Rīgā (prot. Nr. 17  5. §)

**Būvkomersantu klasifikācijas noteikumi**

Izdoti saskaņā ar

Būvniecības likuma

5. panta pirmās daļas 12. punktu

**I. Vispārīgie jautājumi**

1. Noteikumi nosaka:

1.1. klasifikācijas dokumenta saņemšanai iesniedzamās ziņas;

1.2. būvkomersantu klasifikācijas veidus un kritērijus;

1.3. vienreizēja un pagaidu klasifikācijas dokumenta saņemšanas nosacījumus;

1.4. lēmuma par klasifikācijas dokumenta piešķiršanu grozīšanas vai atcelšanas nosacījumus;

1.5. klasifikācijas iestādes pilnvaras;

1.6. kārtību, kādā izvieto, uztur, aktualizē un pārbauda informāciju par būvkomersantu klasifikāciju.

2. Klasifikāciju piemēro:

2.1. Latvijas Republikā reģistrētiem būvkomersantiem – būvdarbu veicējiem (turpmāk – būvuzņēmums);

2.2. ārvalstu komersantiem, kas pretendē uz būvdarbu veikšanu Būvniecības likuma 23. panta pirmajā daļā noteiktajā kārtībā;

2.3. būvuzņēmumu apvienībām, kas pretendē uz būvdarbu veikšanu Būvniecības likuma 23. panta pirmajā daļā noteiktajā kārtībā.

3. Klasifikācijas sistēma (turpmāk – sistēma) ietver šādus klasifikācijas veidus:

3.1. klasifikāciju vispārējā kārtībā;

3.2. pagaidu klasifikāciju;

3.3. vienreizēju klasifikāciju;

3.4. atkārtotu klasifikāciju;

3.5. būvuzņēmumu apvienību klasifikāciju;

3.6. klasifikācijas nodošanu.

4. Būvuzņēmumus klasificē, grozījumus lēmumā par klasifikāciju veic, kā arī klasifikāciju atceļ Ekonomikas ministrija (turpmāk – klasifikācijas iestāde).

5. Klasifikācijas iestāde ziņas par klasifikāciju ievieto Būvkomersantu reģistrā (turpmāk – reģistrs) un nodrošina to publisku pieejamību bez maksas elektroniskā vidē, izņemot datus, kuru pieejamība ir ierobežota saskaņā ar normatīvajiem aktiem par komercnoslēpumu un datu aizsardzību. Reģistrs ir iekļauts Būvniecības informācijas sistēmā.

6. Klasifikācijas iestāde no Iekšlietu ministrijas Informācijas centra uzturētā Sodu reģistra (turpmāk – Sodu reģistrs) elektroniski iegūst informāciju par būvuzņēmuma atbilstību šo noteikumu 7.3. un 36.2. apakšpunktā minētajām prasībām.

**II. Būvuzņēmuma klasifikācijas kārtība**

7. Klasifikācijas iestāde vispārējā kārtībā klasificē visus tos būv­uzņēmumus, kas klasifikācijas brīdī atbilst šādiem nosacījumiem:

7.1. būvuzņēmums ir reģistrēts reģistrā vismaz trīs gadus un par to reģistrā ir pieejami dati par trim pilniem darbības gadiem;

7.2. lēmuma pieņemšanas dienā uzņēmums nodarbina vismaz vienu sertificētu būvspeciālistu (turpmāk – būvspeciālists), kura darbības sfēra ietver vispārējo vai specializēto būvdarbu vadīšanu;

7.3. lēmuma pieņemšanas dienā uz būvuzņēmumu neattiecas Publisko iepirkumu likumā noteiktie kandidātu un pretendentu izslēgšanas nosacījumi, kas fiksēti Sodu reģistrā kā attiecīgi Latvijas Administratīvo pārkāpumu kodeksa, Konkurences likuma un Krimināllikuma pārkāpumi.

8. Būvuzņēmumus, par kuriem reģistrā dati pieejami mazāk nekā par vienu darbības gadu, neklasificē.

9. Klasifikācijas iestāde atzīst būvuzņēmuma pieredzi konkrētās darbības sfērās būvdarbu veikšanā būvju grupās un būvju veidos atbilstoši šo noteikumu 1. pielikumam, kā arī piešķir kvalifikācijas klasi no pirmās līdz piektajai, kur pirmā klase atbilst augstākajai kvalifikācijai, bet piektā – zemākajai.

10. Klasifikācijas iestāde atzīst būvuzņēmumu kompetenci sfērās, kurās būvuzņēmums nodarbina atbilstošas specializācijas būvspeciālistus. Kompetenču sfēras noteiktas atbilstoši Saimniecisko darbību statistiskās klasifikācijas NACE (turpmāk – NACE) F sadaļas "Būvniecība" otrajai redakcijai (turpmāk – 2. red.). Būvspeciālistu sertifikācijas sfēru atbilstība NACE 2. red. būvniecības sadaļas kategorijām ir noteikta šo noteikumu 2. pielikumā.

11. Klasifikācijas iestāde, pamatojoties uz reģistra datiem, iekļauj lēmumā atzīmi par būvuzņēmuma pieredzi būvdarbu veikšanā būvju grupās un būvju veidos.

12. Klasifikācijas klase raksturo būvuzņēmuma profesionālo pieredzi, finansiāli ekonomiskos rādītājus, kā arī atbilstību tādiem tehniskajiem kritērijiem, kas raksturo uzņēmuma ilgtspēju (turpmāk – ilgtspējas kritēriji).

13. Klasifikācijas iestāde atzīst būvuzņēmuma atbilstību kvalifikācijai, pamatojoties uz publisko reģistru datiem un būvuzņēmuma sniegto informāciju.

14. Klasifikācijas klasi nosaka, aprēķinot vidējo aritmētisko rezultātu no profesionālās pieredzes kritērijos (1., 3., 4. un 5. kritērijs) iegūtās summas, ko koriģē atbilstoši būvuzņēmuma finansiāli ekonomiskajiem rādītājiem un ilgtspējas kritēriju vērtējumam, vai pārtrauc klasifikāciju, ja būvuzņēmums neatbilst kvalifikācijas nosacījumiem (6., 7., 9. un 10. kritērijs).

15. Kvalifikācijas klases aprēķina, izmantojot šādu formulu:

, kur

;

Fe.Kl. = korekcija P.Kl. vai izslēdzošs nosacījums un I.Kl.= korekcija P.Kl. vai izslēdzošs nosacījums;

BK.Kl. – būvkomersanta kvalifikācijas klase;

P.Kl. – profesionālās pieredzes rādītājs;

Fe.Kl. – finansiāli ekonomiskie rādītāji;

I.Kl. – ilgtspējas rādītājs;

Kl. – klase;

n.n. – kritērija kārtas numurs, novērtēšanas perioda (gada) kārtas numurs.

16. Klasifikācijas iestāde apkopo ziņas par būvuzņēmumu, pārbauda datu atbilstību kvalifikācijas kritērijiem un pieņem vienu no šo noteikumu 54. punktā minētajiem lēmumiem.

17. Lēmums tiek sagatavots elektroniska dokumenta formā, parakstīts ar drošu elektronisko parakstu un nosūtīts būvuzņēmumam uz tādu elektroniskā pasta adresi, kādu būvuzņēmums norādījis reģistram.

18. Klasifikācijas iestāde būvuzņēmuma klasifikāciju vispārējā kārtībā veic reizi gadā.

19. Būvuzņēmumi, kuri reģistrā reģistrēti mazāk nekā trīs gadus, bet ilgāk nekā vienu gadu, var pretendēt uz pagaidu klasifikāciju.

20. Klasifikāciju var nodot vienam iegūstošajam būvuzņēmumam, ja būvuzņēmums tiek reorganizēts, to sadalot. Kvalifikāciju var nodot tikai ar visu nodalīto (nošķelto) uzņēmumu rakstisku piekrišanu, ievērojot šo noteikumu VII nodaļā noteikto kārtību un ar nosacījumu, ka vienam no nodalītajiem (nošķeltajiem) uzņēmumiem pāriet būtiskās kvalifikāciju raksturojošās kompetences un resursi.

21. Kvalificēšanā izmantotās ziņas un dati, izņemot ziņas no Sodu reģistra, tiek apkopoti un uzturēti reģistrā elektroniskā vidē Būvniecības informācijas sistēmas tīmekļvietnē.

22. Visa dokumentu aprite klasifikācijas procesā tiek nodrošināta elektroniski.

23. Būvuzņēmējs var iesniegt iesniegumu klasifikācijas iestādei elektroniski, aizpildot speciālu tiešsaistes formu Būvniecības informācijas sistēmas tīmekļvietnē https://bis.gov.lv, ja identifikācijai izmanto Valsts reģionālās attīstības aģentūras pārziņā esošā valsts informācijas sistēmu savietotāja koplietošanas autentifikācijas moduli.

24. Klasifikācijas iestāde nosūta visu ar būvuzņēmuma klasifikāciju saistīto korespondenci uz elektroniskā pasta adresi, kādu būvuzņēmums norādījis reģistram.

**III. Klasificēšanai izmantojamie dati, ziņas un to avoti**

25. Lai klasificētu Latvijā reģistrētus komersantus, no reģistra iegūst šādus datus:

25.1. komersanta nosaukums;

25.2. komersanta reģistrācijas numurs;

25.3. komersanta reģistrācijas datums reģistrā;

25.4. to būvspeciālistu skaits un sertifikācijas sfēra, kuri nodarbināti būvuzņēmumā iepriekšējos trīs gadus;

25.5. būvuzņēmuma reģistrācijas ilgums reģistrā;

25.6. kopējais sniegto būvniecības pakalpojumu apjoms trijos iepriekšējos gados;

25.7. iepriekšējo trīs līdz piecu gadu laikā veikto būvdarbu veidi būvju grupās un būvju veidos;

25.8. ziņas par ieviestajām un sertificētajām sistēmām vai tām ekvivalentām kvalitātes nodrošināšanas sistēmām, kuru pamatā ir attiecīgo Eiropas standartu sērijas, ko apstiprinājušas akreditētas struktūras:

25.8.1. kvalitātes pārvaldības sistēmas;

25.8.2. vides pārvaldības sistēmas vai Eiropas Savienības vides vadības un audita sistēma (EMAS);

25.8.3. darba drošības un arodveselības pārvaldības sistēmas;

25.8.4. cita akreditēta specializētā būvniecības nozares sertifikācija, kuras pamatā ir attiecīga Eiropas standartu sērija, ko apstiprinājušas akreditētas struktūras;

25.9. apliecinājums par piederību Latvijas Republikā vai kādā no Eiropas Ekonomikas zonas valstīm reģistrētā būvniecības nozares darba devēju vai profesionālajā organizācijā atbilstoši NACE 2. red. grupai 94.1;

25.10. apliecinājums par spēkā esošu darba koplīgumu, kuru noslēdzis uzņēmums, kas ir nacionālā līmeņa darba devēju organizāciju apvienības biedrs, ar arodbiedrību, kas ir nacionālā līmeņa arodbiedrību apvienības biedre.

26. Lai klasificētu Latvijā reģistrētus komersantus, klasifikācijas iestāde no Sodu reģistra saņem ziņas par būvuzņēmuma pieļautajiem Latvijas Administratīvo pārkāpumu kodeksa un Krimināllikuma pārkāpumiem (tiesību akta nosaukums, kā arī pārkāptā tiesību norma un periods, par kādu ziņas pārbauda, norādīts šo noteikumu 3. pielikumā).

27. Lai klasificētu Latvijā reģistrētus komersantus, no Uzņēmumu reģistra reģistriem iegūst šādus datus:

27.1. komersanta nosaukums;

27.2. komersanta reģistrācijas numurs;

27.3. komersantam piemērotie nodrošinājuma līdzekļi;

27.4. aktuālie dati par komersantu maksātnespējas reģistrā.

28. Lai klasificētu Latvijā reģistrētus komersantus, no Valsts ieņēmumu dienesta iegūst šādus datus:

28.1. komersanta nosaukums;

28.2. komersanta reģistrācijas numurs;

28.3. gada apgrozījums par iepriekšējiem trim pārskata gadiem;

28.4. komersanta rīcībā esošie apgrozāmie līdzekļi un īstermiņa parādsaistības saskaņā ar iesniegtajiem gada pārskatiem (pa gadiem) iepriekšējo triju gadu periodā;

28.5. komersanta pašu kapitāla īpatsvars aktīvos saskaņā ar iesniegtajiem gada pārskatiem (pa gadiem) iepriekšējo triju gadu periodā;

28.6. nodokļu nomaksas saistību izpilde atbilstoši Valsts ieņēmumu dienesta publiskās nodokļu parādnieku datubāzes pēdējās datu aktualizācijas datumam;

28.7. komersantā strādājošo vidējie mēneša darba ienākumi (pa gadiem) iepriekšējo triju gadu periodā.

29. Lai klasificētu Latvijā reģistrētus komersantus, no Centrālās statistikas pārvaldes iegūst datus par strādājošo vidējo mēneša darba samaksu atbilstoši NACE 2. red. F sadaļai "Būvniecība" par iepriekšējo triju gadu periodu.

**IV. Būvuzņēmumu klasifikācijas kritēriji un atbilstības noteikšana**

30. Būvuzņēmējus klasifikācijas iestāde klasificē trijās kritēriju grupās – profesionālā pieredze, finansiāli ekonomiskie rādītāji un ilgtspēja.

31. Profesionālās pieredzes kritēriju grupā klasifikācijas iestāde konstatē:

31.1. būvuzņēmuma kvalifikāciju šo noteikumu 2. pielikumā minētās NACE 2. red. F sadaļas "Būvniecība" saimnieciskās darbības klasifikācijai;

31.2.  būvuzņēmuma kvalifikāciju būvdarbu veikšanai būvju grupās un būvju veidos;

31.3. atbilstību vienai vispārējai kvalifikācijas klasei.

32. Profesionālās pieredzes vērtēšanai noteikti šādi kritēriji:

32.1. 1. kritērijs – būvuzņēmumā nodarbināto būvspeciālistu skaits trijos iepriekšējos gados:

32.1.1. ja nodarbināti 15 un vairāk būvspeciālistu katrā pārskata gadā, būvuzņēmums atbilst 1. klasei;

32.1.2. ja nodarbināti no 10 līdz 14 būvspeciālistiem katrā pārskata gadā, būvuzņēmums atbilst 2. klasei;

32.1.3. ja nodarbināti no pieciem līdz deviņiem būvspeciālistiem katrā pārskata gadā, būvuzņēmums atbilst 3. klasei;

32.1.4. ja nodarbināti no diviem līdz četriem būvspeciālistiem katrā pārskata gadā, būvuzņēmums atbilst 4. klasei;

32.1.5. ja nodarbināts viens būvspeciālists katrā pārskata gadā, būvuzņēmums atbilst 5. klasei;

32.2. 1.1. kritērijs – ja būvkomersants klasifikācijas lēmuma pieņemšanas dienā nodarbina vismaz vienu sertificētu būvspeciālistu, tas tiek kvalificēts kā attiecīgajai sertifikācijas sfērai atbilstošās saimnieciskās darbības veicējs. Speciālistu darbības sfēras pielīdzina NACE 2. red. atbilstoši šo noteikumu 2. pielikumam;

32.3. 2. kritērijs – pieredze būvju grupu būvniecības darbos iepriekšējo piecu gadu laikā atbilstoši atsevišķu līgumu ietvaros veikto darbu veidam. Klasifikācijas iestāde atzīst būvuzņēmuma kvalifikāciju konkrētu būvdarbu veidu veikšanā būvju grupā, ja trīs līdz piecus gadus pirms lēmuma pieņemšanas par klasifikāciju Būvniecības informācijas sistēmas uzturētajos būvdarbu žurnālos ir vismaz divas atzīmes par būvdarbu veikšanu šo noteikumu 1. pielikumā minētajos būvdarbos;

32.4. 3. kritērijs – būvuzņēmuma pieredze būvniecībā:

32.4.1. reģistrācijas ilgums reģistrā:

32.4.1.1. ilgāk par 10 gadiem – būvuzņēmums atbilst 1. klasei;

32.4.1.2. ilgāk par astoņiem gadiem un trim mēnešiem līdz 10 gadiem – būvuzņēmums atbilst 2. klasei;

32.4.1.3. ilgāk par sešiem gadiem un sešiem mēnešiem līdz astoņiem gadiem un trim mēnešiem – būvuzņēmums atbilst 3. klasei;

32.4.1.4. ilgāk par četriem gadiem un deviņiem mēnešiem līdz sešiem gadiem un sešiem mēnešiem – būvuzņēmums atbilst 4. klasei;

32.4.1.5. no trim gadiem līdz četriem gadiem un deviņiem mēnešiem – būvuzņēmums atbilst 5. klasei;

32.5. 4. kritērijs – kopējais sniegto būvniecības pakalpojumu apjoms trijos iepriekšējos darbības gados:

32.5.1. vairāk par 15 000 000 *euro* katrā pārskata gadā – būvuzņēmums atbilst 1. klasei;

32.5.2. no 5 000 000,01 līdz 15 000 000 *euro* katrā pārskata gadā – būvuzņēmums atbilst 2. klasei;

32.5.3. no 1 000 000,01 līdz 5 000 000 *euro* katrā pārskata gadā – būvuzņēmums atbilst 3. klasei;

32.5.4. no 75 000,01 līdz 1 000 000 *euro* katrā pārskata gadā – būvuzņēmums atbilst 4. klasei;

32.5.5. līdz 75 000 *euro* katrā pārskata gadā – būvuzņēmums atbilst 5. klasei;

32.6. 5. kritērijs – būvniecības pakalpojumu īpatsvars būvuzņēmuma apgrozījumā trijos iepriekšējos pārskata gados:

32.6.1. vairāk par 70 % katrā pārskata gadā – būvuzņēmums atbilst 1. klasei;

32.6.2. no 53,33 % līdz 70 % katrā pārskata gadā – būvuzņēmums atbilst 2. klasei;

32.6.3. no 36,68 % līdz 53,32 % katrā pārskata gadā – būvuzņēmums atbilst 3. klasei;

32.6.4. no 20,01 % līdz 36,67 % katrā pārskata gadā – būvuzņēmums atbilst 4. klasei;

32.6.5. mazāk par 20 % katrā pārskata gadā – būvuzņēmums atbilst 5. klasei.

33. Visu klašu būvuzņēmumu kvalificēšanas nosacījums finansiāli ekonomisko rādītāju grupā ir pozitīvs likviditātes un finanšu līdzsvara rādītājs iepriekšējo triju gadu periodā. Ja profesionālās pieredzes rādītāju klasifikācijā būvuzņēmums atbilst augstākai klasei, bet likviditātes un finanšu līdzsvara rādītāji neatbilst šīs klases prasībām, profesionālās pieredzes kritērijos iegūtajai klasei piemēro korekciju 0,245 punktu apmērā par katru gadu vērtēšanas periodā, kad rādītājs neatbilst kvalifikācijas prasībām, bet nav negatīvs.

34. Finansiāli ekonomisko rādītāju vērtēšanai noteikti šādi kritēriji:

34.1. 6. kritērijs – apgrozāmo līdzekļu attiecība pret īstermiņa parādiem jeb uzņēmuma likviditātes rādītājs:

34.1.1. rādītājs 1,0 un vairāk – būvuzņēmums atbilst 1. līdz 3. klasei;

34.1.2. rādītājs nav mazāks par 0,9 – būvuzņēmums atbilst 4. līdz 5. klasei;

34.2. 7. kritērijs – finanšu līdzsvara rādītājs, ko izsaka pašu kapitāla procentuālā attiecība pret aktīvu kopsummu:

34.2.1. 20 % un vairāk – būvuzņēmums atbilst 1. līdz 3. klasei;

34.2.2. no 14 % līdz 19,99 % – būvuzņēmums atbilst 4. līdz 5. klasei;

34.3. 8. kritērijs – darba samaksas rādītājs par iepriekšējo triju gadu periodu attiecībā pret vidējo darba samaksu nozarē komersanta reģistrācijas valstī ir vismaz –10 % robežās. Ja būvuzņēmuma reģistrācijas valstī vidējā darba samaksa nozarē ir zemāka nekā Latvijas Republikā, darba samaksa tiek vērtēta attiecībā pret Latvijas Republikas rādītājiem. Ja darba samaksa būvuzņēmumā kādā no iepriekšējiem trim gadiem ir bijusi vairāk nekā par 10 % zemāka par attiecīgā gada vidējo darba samaksu nozarē, profesionālās pieredzes kvalificēšanas rezultātā noteiktajai klasei piemēro korekciju 0,245 punktu apmērā par katru gadu, kad rādītājs nav sasniegts;

34.4. 9. kritērijs – ziņas par Valsts ieņēmumu dienesta administrēto nodokļu (nodevu) parādu, kas taksācijas periodā kopsummā pārsniedz 150 *euro* (pa taksācijas periodiem viena gada laikā no lēmuma pieņemšanas par klasifikāciju). Ja uzņēmumam bijuši nodokļu parādi kādā no vērtējamiem periodiem, par katru šādu konstatētu gadījumu piemēro korekciju 0,245 punktu apmērā;

34.5. 10. kritērijs – maksātspēja. Ja kvalifikācijas noteikšanas brīdī ir apturēta komersanta saimnieciskā darbība vai pasludināta maksātnespēja, uzņēmumu neklasificē;

34.6. 11. kritērijs – komersantam piemērotie nodrošinājuma līdzekļi, ja kļuvis neapstrīdams lēmums vai spēkā stājies attiecīgs tiesas spriedums par komersantam piemērotu nodrošinājuma līdzekli, kas ierobežo viņa saimnieciskās vai finansiālās spējas. Par katru šādu reģistrētu gadījumu piemēro korekciju 0,245 punktu apmērā.

35. Atbilstību ilgtspējas kritērijiem nosaka, vērtējot labas uzņēmēj­darbības un godīgas profesionālās prakses principu ievērošanu uzņēmumā.

36. Ilgtspējas rādītāju vērtēšanai noteikti šādi kritēriji:

36.1. 12. kritērijs – būvuzņēmumā ieviestas un sertificētas starptautiskajiem un nozares standartiem atbilstošas sertifikācijas sistēmas vai tām ekvivalentas kvalitātes nodrošināšanas sistēmas, kuru pamatā ir attiecīgo Eiropas standartu sērijas, ko apstiprinājušas akreditētas struktūras:

36.1.1. būvuzņēmumā ieviesta un sertificēta kvalitātes pārvaldības sistēma, vides pārvaldības sistēma vai Eiropas Savienības vides vadības un audita sistēma (EMAS), kā arī darba drošības un arodveselības pārvaldības sistēma – būvuzņēmums atbilst 1. klasei;

36.1.2. būvuzņēmumā ieviesta un sertificēta kvalitātes pārvaldības sistēma, vides pārvaldības sistēma vai Eiropas Savienības vides vadības un audita sistēma (EMAS) – būvuzņēmums atbilst 2. klasei;

36.1.3.  būvuzņēmumā ieviesta un sertificēta kvalitātes pārvaldības sistēma – būvuzņēmums atbilst 3. klasei;

36.1.4. par katru nākamo uzņēmumā ieviestu paziņotas sertifikācijas institūcijas atzītu būvniecības nozares vai uzņēmējdarbības procesu vadības sistēmu vai tām ekvivalentu kvalitātes nodrošināšanas sistēmu, kuras pamatā ir attiecīgo Eiropas standartu sērijas, ko apstiprinājušas akreditētas struktūras, piemēro korekciju –0,25 klasifikācijas punktu apmērā, bet ne vairāk kā par   
–0,5 punktiem;

36.1.5. būvuzņēmumiem, kas profesionālās pieredzes kvalificēšanas rezultātā saņēmuši 4. vai 5. klasi, sertifikācijas sistēmas nav klasifikācijas nosacījums. Maksimālā korekcija, ko šie būvuzņēmumi var saņemt par sertificētajām būvniecības nozares vai uzņēmējdarbības procesu vadības sistēmām, ir –0,5 punkti;

36.2. 13. kritērijs – labas uzņēmējdarbības prakses principu ievērošanai būvuzņēmumā noteiktais vērtēšanas princips visās klasēs – ja klasifikācijas brīdī Sodu reģistrā ir dati par saistošu, spēkā stājušos, neapstrīdamu lēmumu, prokurora priekšrakstu par sodu vai attiecīgu galīgu tiesas spriedumu, ar kuru atstāts spēkā lēmums par būvdarbu apturēšanu vai normatīvajos aktos noteiktā kārtībā piemērotu sodu, kas pamatots ar:

36.2.1. būvniecību regulējošo normu pārkāpumiem;

36.2.2. vides piesārņojuma normu pārkāpumiem;

36.2.3. ugunsdrošības normu pārkāpumiem;

36.2.4. darba drošības normu pārkāpumiem;

36.2.5. noziedzīgiem nodarījumiem tautsaimniecībā;

36.2.6. personu nodarbināšanas noteikumu pārkāpumiem;

36.2.7. piespiedu ietekmēšanas līdzekli, kas piemērots, pamatojoties uz vispārējās drošības un sabiedriskās kārtības pārkāpumiem vai uz jebkuru no šeit minēto normu pārkāpumiem par triju gadu periodu pirms lēmuma pieņemšanas par klasifikāciju. Par katru šādu gadījumu piemēro korekciju 0,5 punktu apmērā;

36.3. 14. kritērijs – dalība Latvijas Republikā vai kādā no Eiropas Ekonomikas zonas valstīm reģistrētā būvniecības nozares darba devēju un profesionālajā organizācijā (NACE 2. red. 94.1 grupa). Par vismaz vienu kalendāra gadu ilgu dalību vienā vai vairākās organizācijās piemēro korekciju   
–0,25 punktu apmērā;

36.4. 15. kritērijs – spēkā esošs darba koplīgums. Ja uzņēmums, kas ir nacionālā līmeņa darba devēju organizāciju apvienības biedrs, ir noslēdzis darba koplīgumu ar arodbiedrību, kas ir nacionālā līmeņa arodbiedrību apvienības biedre, un kvalificēšanas brīdī šis koplīgums ir spēkā esošs, piemēro korekciju   
–0,25 punktu apmērā.

**V. Vienreizējas un pagaidu klasifikācijas nosacījumi**

37. Pagaidu kvalificēšanu klasifikācijas iestāde veic reģistrētiem būvuzņēmumiem, kas kvalifikācijas dienā ir bijuši reģistrēti reģistrā mazāk par trim gadiem.

38. Pagaidu kvalificēšanu klasifikācijas iestāde veic pēc būvuzņēmuma iesnieguma saņemšanas (4. pielikums).

39. Vienreizēju kvalificēšanu klasifikācijas iestāde veic ārvalstu komersantiem, kas pretendē uz būvdarbu veikšanu Būvniecības likuma 23. panta kārtībā, ja saņemts klasifikācijas iesniegums (5. pielikums) un klasifikāciju pieprasījušais uzņēmums iesniedzis klasifikācijas iestādei dokumentus, kas pietiekamā mērā apliecina ziņas saskaņā ar šo noteikumu III nodaļu.

40. Lēmums par pagaidu un vienreizējas kvalifikācijas procesā klasificēta būvuzņēmuma klasifikāciju ir spēkā trīs mēnešus.

41. Vienreizējai un pagaidu klasificēšanai klasifikācijas iestāde pārbauda kvalificēšanas brīdī par būvuzņēmumu pieejamos datus atbilstoši šo noteikumu III nodaļai. Būvuzņēmumu atbilstoši šo noteikumu IV nodaļai vērtē tajos kritērijos, kuros ir pieejami dati par pārbaudes periodu. Ja dati ir pieejami par īsāku periodu, nekā to nosaka šie noteikumi, piemēro korekciju 0,245 punktu apmērā par katru vērtēšanas periodu, par kuru nav pieejami dati.

**VI. Būvuzņēmumu apvienību klasifikācijas nosacījumi**

42. Būvuzņēmumu apvienību (turpmāk – apvienība) kvalificēšanu klasifikācijas iestāde veic, pamatojoties uz apvienības iesniegumu (6. pielikums).

43. Lēmums par klasifikāciju, kas izsniegts apvienībai, ir spēkā vienu gadu. Pēc lēmuma termiņa beigām klasifikācijas iestāde neveic atkārtotu apvienības klasificēšanu vispārējā kārtībā.

44. Apvienības kvalificēšanas nosacījumi:

44.1. visi apvienību veidojošie būvuzņēmumi ir kvalificēti kādā no šajos noteikumos minētajiem klasifikācijas veidiem;

44.2. apvienībai tiek piešķirta viena kopēja kvalifikācijas klase, ko nosaka:

44.2.1. summējot apvienības dalībnieku datus 1. un 4. kritērijā;

44.2.2. 3. kritērijā uz apvienību attiecina tā dalībnieka reģistrācijas ilgumu, kas reģistrā reģistrēts visilgāk;

44.2.3. aprēķinot vidējo aritmētisko lielumu 5. kritērijā;

44.2.4. summējot korekciju, kas atbilstoši kvalifikācijai 8., 9., 11., 12., 13., 14. un 15. kritērijā jāpiemēro katram apvienības dalībniekam;

44.3. klasifikācijas iestāde atzīst apvienības kompetenci 1.1. kritērijā un pieredzi 2. kritērijā tajās sfērās, kur kvalificējas vismaz viens no apvienības dalībniekiem;

44.4. ja kāds no apvienībā ietilpstošajiem komersantiem nav būvuzņēmums šo noteikumu izpratnē, ziņas par šo uzņēmumu netiek vērtētas;

44.5. ja kāds no apvienības dalībniekiem neatbilst 6., 7. un 10. kritērija minimālajām prasībām, klasifikācijas iestāde pieņem lēmumu par klasifikācijas pārtraukšanu.

**VII. Kvalifikācijas nodošana**

45. Klasifikācijas iestāde lemj par piešķirtās un spēkā esošās kvalifikācijas nodošanu reorganizācijas rezultātā nodibinātajam komersantam, pamatojoties uz iegūstošā būvuzņēmuma iesniegumu (7. pielikums).

46. Kvalifikāciju var nodot tikai tad, ja reorganizējot tiek nodalīts (nošķelts) viens būvuzņēmums un iegūstošais būvuzņēmums nodarbina visus reorganizētajā būvuzņēmumā klasifikācijas dienā nodarbinātos sertificētos speciālistus, un pēc reorganizācijas nemainās finansiāli ekonomisko un ilgtspējas kvalifikācijas kritēriju atbilstība.

47. Ja sadalot tiek izveidoti vairāki būvuzņēmumi, reorganizētā būvuzņēmuma klasifikācija netiek nodota nevienam no iegūstošajiem būvuzņēmumiem.

**VIII. Klasifikācijas grozīšana, atcelšana un atkārtota klasifikācija**

48. Klasifikācijas iestāde izdara grozījumus lēmumā par klasifikāciju vai pieņem lēmumu par klasifikācijas atcelšanu pirms lēmumā minētā termiņa beigām, ja, pārbaudot būvuzņēmuma vai apvienības atbilstību šo noteikumu IV nodaļā minētajiem klasificēšanas nosacījumiem, konstatē, ka šo noteikumu III nodaļā minētās ziņas liecina par izmaiņām, kuru rezultātā būvuzņēmums vai apvienība vairs neatbilst piešķirtajai kvalifikācijas klasei vai tam vairs nepiemīt lēmumā norādītās kompetences.

49. Ja klasifikācijas iestāde konstatē kvalifikācijas neatbilstību, tā informē par to būvuzņēmumu vai apvienību šo noteikumu 24. punktā noteiktajā kārtībā. Ja 10 darbdienu laikā pēc būvuzņēmuma vai apvienības informēšanas konstatētā kvalifikācijas neatbilstība nav novērsta, klasifikācijas iestāde izdara grozījumus lēmumā par klasifikāciju vai pieņem lēmumu par klasifikācijas atcelšanu, ja neatbilstību rezultātā būvuzņēmums vai apvienība vairs neatbilst šo noteikumu IV nodaļā minētajiem klasificēšanas nosacījumiem.

50. Lēmums par klasifikāciju tiek atcelts, ja būvuzņēmumu izslēdz no reģistra.

51. Klasifikācijas iestāde pēc būvuzņēmuma iesnieguma saņemšanas (8. pielikums) var lemt par atkārtotu būvuzņēmuma klasifikāciju, ja lēmuma par klasifikāciju vai lēmuma par klasifikācijas pārtraukšanu darbības laikā uzņēmumā vai tā darbības rādītājos ir notikušas izmaiņas, kas ietekmē šo noteikumu IV nodaļā minētos kvalifikācijas rādītājus.

**IX. Klasifikācijas iestādes darbība un pilnvaras**

52. Klasifikācijas iestādei ir šādi pienākumi:

52.1. veikt būvuzņēmumu klasifikāciju atbilstoši šiem noteikumiem;

52.2. nodrošināt būvuzņēmumu klasifikāciju vispārējā kārtībā ne retāk kā vienu reizi gadā;

52.3. pieņemt lēmumu par būvuzņēmuma klasifikāciju piecu darbdienu laikā pēc iesnieguma saņemšanas par pagaidu klasifikāciju un 10 darbdienu laikā pēc iesnieguma saņemšanas par vienreizēju klasifikāciju;

52.4. pieņemt lēmumu par apvienības klasifikāciju piecu darbdienu laikā pēc iesnieguma saņemšanas par apvienības klasifikāciju;

52.5. pārliecināties, vai tai ir pieejamas visas klasifikācijai iesniedzamās ziņas atbilstoši šo noteikumu III nodaļai;

52.6. apkopot un uzturēt elektroniskā vidē informāciju par klasificētajiem būvuzņēmumiem un klasifikācijā izmantotajām ziņām atbilstoši šo noteikumu X nodaļai;

52.7. sniegt skaidrojumus par būvuzņēmuma izvērtēšanas gaitu un pieņemtajiem lēmumiem.

53. Klasifikācijas iestādei ir tiesības pieprasīt un saņemt klasificēšanai nepieciešamo informāciju, kā arī skaidrojumus no valsts un pašvaldību iestāžu reģistriem un būvuzņēmumiem.

54. Klasifikācijas iestāde pieņem vienu no šādiem lēmumiem:

54.1. lēmumu par klasifikāciju;

54.2. lēmumu par kvalifikācijas nodošanu;

54.3. lēmumu par klasifikācijas pārtraukšanu;

54.4. lēmumu par grozījumu izdarīšanu klasifikācijā;

54.5. lēmumu par klasifikācijas atcelšanu;

54.6. lēmumu par klasifikācijas nodošanas atteikumu.

55. Lēmumā par būvuzņēmuma klasifikāciju papildus Administratīvā procesa likuma 67. panta otrajā daļā noteiktajam iekļauj:

55.1. būvkomersanta reģistrācijas numuru;

55.2. ziņas par piešķirto kvalifikāciju un atzītajām kompetencēm;

55.3. ziņas par atzīto pieredzi būvdarbu veikšanā atšķirīgos būvju veidos un grupās;

55.4. norādi, ka aktuālā informācija par būvuzņēmuma kvalifikāciju un atzītajām kompetencēm elektroniski pieejama reģistrā Būvniecības informācijas sistēmas tīmekļvietnē https://bis.gov.lv.

56. Ja klasificēšanas brīdī būvuzņēmums neatbilst nevienai no kvalifikācijas klasēm, klasifikācijas iestādes pieņem lēmumu par klasifikācijas pārtraukšanu un nosaka atkārtotas klasifikācijas termiņu vispārējā kārtībā ne ātrāk kā pēc viena gada.

57. Ja klasifikācijas iestāde pieņem lēmumu par grozījumiem klasifikācijā vai lēmumu par klasifikācijas atcelšanu, tajā norāda grozījumu izdarīšanas vai klasifikācijas atcelšanas pamatojumu. Ja klasifikācijas iestāde pieņem lēmumu par klasifikācijas atcelšanu, tajā norāda arī klasifikācijas atjaunošanas nosacījumus.

58. Lēmums stājas spēkā nākamajā darbdienā pēc tā paziņošanas Būvniecības informācijas sistēmā.

59. Lēmumu var pārsūdzēt viena mēneša laikā no tā spēkā stāšanās dienas.

**X. Ziņu par būvuzņēmumu klasifikāciju publiskā pieejamība, uzturēšana, atjaunošana un pārbaude**

60. Ziņas par klasifikācijas rezultātu tiek ievietotas un uzglabātas elektroniskā vidē Būvniecības informācijas sistēmas tīmekļvietnē https://bis.gov.lv, izņemot datus, kuru pieejamību ierobežo normatīvie akti par komercnoslēpumu un personas datu aizsardzību.

61. Klasifikācijas iestāde lēmumus sagatavo Būvniecības informācijas sistēmā, un tie tiek parakstīti ar drošu elektronisko parakstu.

62. Ar klasifikāciju saistīto lēmumu ievietošanu Būvniecības informācijas sistēmā klasifikācijas iestāde nodrošina divu darbdienu laikā no lēmuma pieņemšanas dienas.

63. Reģistra publiski pieejamajā daļā iekļaujama šāda informācija:

63.1. lēmuma pieņemšanas datums un būvuzņēmumam piešķirtā klase;

63.2. atzītās kompetences šo noteikumu 9. punktā norādītajās darbības sfērās;

63.3. atzītā pieredze konkrētās darbības sfērās būvdarbu veikšanā būvju grupās un būvju veidos atbilstoši šo noteikumu 10. punktam.

64. Klasifikācijas iestāde uzglabā kvalificēšanā izmantotos un kvalificēšanas procesā sagatavotos dokumentus elektronisku datu formā atbilstoši normatīvajiem aktiem, kas regulē būvniecības informācijas sistēmas darbību.

65. Klasifikācijai nepieciešamo informāciju klasifikācijas iestāde iegūst no būvuzņēmuma, kā arī no tādiem oficiāliem valsts, pašvaldību, profesionālo organizāciju un atbildīgo iestāžu uzturētiem reģistriem, kuros apkopotas būvuzņēmuma apliecinātas ziņas. Būvuzņēmums ir atbildīgs par tā iesniegto ziņu patiesumu.

66. Būvuzņēmums pēc iespējas īsākā laikā informē klasifikācijas iestādi par izmaiņām, kas var ietekmēt piešķirto kvalifikāciju.

**XI. Noslēguma jautājumi**

67. Būvuzņēmumu klasifikācija vispārējā kārtībā saskaņā ar šo noteikumu 7. punktu pirmo reizi tiek veikta 2017. gada 1. maijā.

68. Atzinumu par būvuzņēmuma pieredzi būvdarbu veikšanā būvju grupās un būvju veidos saskaņā ar šo noteikumu 9.  un 10. punktu klasifikācijas iestāde iekļauj lēmumos par klasifikāciju, kas izdoti pēc 2019. gada 30. aprīļa. Ja būvuzņēmums pēc paša vēlēšanās iesniedz klasifikācijas iestādei šo noteikumu 25.7. apakšpunktā minētās ziņas, atzinumu var iekļaut lēmumā, kas izdots pirms 2019. gada 30. aprīļa.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens